Jakaranda Liggiefees weer vanjaar aangebied | Atterbury Trust
Jakaranda Liggiefees weer vanjaar aangebied
Kom kyk die liggies en help so om die feesgety vir Jakaranda Kinderhuis se kinders op te kikker, skryf Maroela Media op hul webwerf.
Desember is 'n maand van vrygewigheid, samesyn en bederf. Families kom saam en almal ontspan ná die rowwe jaar wat verby is. Vir kinderhuiskinders, wat na 'n liefdevolle normale gesin van hulle eie verlang, bly die lewe egter altyd 'n uitdaging.
Die Jakaranda Kinderhuis in Pretoria bied vanjaar sy negende Liggiefees aan, ten bate van die 220 kinders wat in dié kinderhuis woon.
Gary van Veenhuyzen, bemarker van die kinderhuis, het in 'n ateljeeonderhoud met Maroela Media vertel die projek is aanvanklik van stapel gestuur om aan die kinders in die kinderhuis die Kersboodskap oor te dra.
"Die publiek het egter ál meer na die liggies kom kyk en meer betrokke geraak – dit het die projek laat groei tot waar dit vandag is. Al die huise op die terrein, asook die terrein self, word mooigemaak met liggies. Oral waar ons 'n gaatjie kry, sit ons 'n liggie op," het Van Veenhuyzen gesê.
"Ons is omtrent so 80 personeellede in hierdie stadium en elke liewe een van ons, van die huisouers tot die kinders tot die terreinspan en bemarking en finansies, sit hand by om die liggies op te sit. Ons begin in Oktober die liggies toets en in November sit ons al die liggies op."
Volgens Van Veenhuyzen is die hoofdoel van die Liggiefees nie net om geld vir die kinders in die kinderhuis in te samel nie, maar om die Kersboodskap na die gemeenskap oor te dra.
"Vanjaar het ons dinge ook so 'n bietjie verander en is daar tien musiekvertonings wat ons deur die loop van die fees aanbied," het hy verklap. Musikante soos Dewald Wasserfall, EON, Saarkie, Joshua na die Reën, Tussen Sterre, Heuning, 2nd Life, Ampie en Martin Bester sal tydens die fees te sien wees.
"Ons het ook reeds begin lippe aflek vir die lekker kosstalletjies wat ons vanjaar gaan hê," het hy bygevoeg. "Daar is iets van alles – hamburgers, worsbroodjies, kerrie en rys, pannekoek, koffie – noem dit en ons het dit. Daar is ook 'n Kersmark wat nuwe en handgemaakte produkte verkoop, en 'n treinrit reg rondom die perseel vir kinders en ouer mense wat nie die hele ent kan loop nie."
Die fees vind van 1 tot 31 Desember plaas en die liggies is elke aand van 18:00 tot 22:00 te sien. Op die aande wat daar vertonings aangebied word, open die hekke reeds om 17:00. Kaartjies kos R30 per persoon en is beskikbaar by die hekke.
Om te sien wanneer jou gunstelingkunstenaars optree, besoek die Jakaranda Kinderhuis se Facebook-blad.
Die kinderhuis is geleë by Talitha Kumistraat 1, Eastlynne, Pretoria.
Dié storie het oorspronklik op www.maroelamedia.co.za verskyn.
By Atterbury Trust|2018-12-19T10:25:35+02:0012 Desember, 2018|Omgee|Kommentare af op Jakaranda Liggiefees weer vanjaar aangebied